John Oliver (politikisto)

John OLIVER (naskita la 31-an de julio 1856 en Hartington (d:Q1923249), Anglio ; mortis la 17-an de aŭgusto 1927 en Viktorio) estis kanada politikisto kaj farmisto. De la 6-a de marto 1918 ĝis sia morto, li estis ĉefministro de la provinco Brita Kolumbio kaj gvidanto de la Liberala Partio de Brita Kolumbio.

 Vivo 
Oliver kreskis en la angla graflando Derbyshire. En la aĝo de dek unu jaroj, li forlasis la lernejon por labori en plumba minejo. Kiam ĝi fermiĝis, lia familio elmigris al Ontario en 1870. Sep jarojn poste, li translokiĝis al Brita Kolumbio kaj establis bienon proksime de Surrey. En 1882, li rezignis sian partatempan laboron kiel impostisto, vendis sian teron kaj aĉetis bienon en Delta.

En junio 1900, Oliver estis elektita al la Leĝdona Asembleo de Brita Kolumbio kaj tuj fariĝis Gvidanto de la Opozicio (tiam, ne ekzistis politikaj partioj en la provinco). En 1903, li aliĝis al la nove formita Liberala Partio de Brita Kolumbio. Li perdis sian sidlokon en novembro 1909 sed estis reelektita en julio 1916. En la kabineto de Harlan Carey Brewster, Oliver funkciis kiel Ministro pri Agrikulturo kaj Fervojoj.

Brewster mortis la 1-an de marto 1918. Kvar tagojn poste, Oliver estis elektita partiestro kaj ekoficis kiel ĉefministro la 6-an de marto. Lia registaro antaŭenigis agrikulturon en la regiono Okanagano, vastigis la sansistemojn kaj edukajn sistemojn, kaj plibonigis laborleĝojn. 

Retenante la portfolio de Agrikulturo, li regis la provincon dum jardeko en sia kutima ŝajne popularisma stilo. Sub lia gvidado, la okhora labortago estis enkondukita por certaj industrioj, minimuma salajro por virinoj estis establita, pensio estis kreita por forlasitaj patrinoj kaj edzinoj, medicinaj kaj edukaj servoj estis plibonigitaj, kaj kontroloj estis truditaj al la forstada industrio. 

Sub lia registaro, li devis reguligi la vendadon de alkoholaĵo, kio kreis malkonsenton ene de lia partio. Li sukcesis reelektigi sian partion, malgraŭ opozicio de la fragmentita dekstra flanko.

En la elektoj de junio 1924, la liberaluloj suferis perdojn, kaj Oliver nur povis resti en povo kun koalicia registaro. La lasta jaro de Oliver kiel ĉefministro estis tre eventoplena. Li ĉeestis pintkunvenon en Otavo kaj plurajn ceremoniojn, kiuj lasis lin elĉerpita. Malsanante, liaj kuracistoj sendis lin al la Mayo Clinic en Rochester, Minesoto. Diagnozita kun nekuracebla kancero, li prezentis sian eksiĝon, kiun liaj kolegoj rifuzis. Li tiam konsentis resti en la ofico kondiĉe ke John Duncan MacLean fariĝu ĉefministro-nomumita.

Oliver mortis dum sia ofico en 1927; tiutempe, li estis la plej maljuna registarestro en Kanado. La urbo Oliver (d:Q3350642) kaj Monto John Oliver en la Cariboo-Montoj (d:Q847449) estas nomitaj laŭ li.

Li estas la kvina ĉefministro de Brita Kolumbio kiu mortis en ofico post William Smithe, Alexander Edmund Batson Davie, John Robson kaj Harlan Carey Brewster .

 Referencoj 

 Eksteraj ligiloj 

Kategorio:Ĉefministroj de Brita Kolumbio